|  |
| --- |
| **Budapest Főváros VII. kerület Erzsébetváros Önkormányzata**  **dr. Kispál Tibor alpolgármester** |

Iktatószám: Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2023. január 24-ei rendkívüli ülésére**

|  |  |
| --- | --- |
| **Tárgy:** | Elvi döntés meghozatala gyógypedagógus munkakör betöltésére irányuló álláspályázat kiírásáról |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Budapest Főváros VII. kerület Erzsébetvárosi Önkormányzat fenntartásában működő óvodák vezetői 2022. novemberében jelezték a fenntartó számára, hogy az erzsébetvárosi óvodákban nem valósul meg maradéktalanul a gyógypedagógiai-logopédiai ellátás a személyi feltételek hiánya miatt. Az elvégzett felmérés szerint a kerületi óvodákban összesen 24 fő sajátos nevelési igényű (továbbiakban:SNI) gyermek számára kötelező a logopédiai ellátás biztosítása, összesen heti 59 óraszámban.

A munka törvénykönyvéről szóló 2012. évi I. törvény 92. §-át figyelembe véve a pedagógusok heti munkaideje 40 óra. Az Nkt. 62. §-a alapján a nevelési-oktatási intézményben pedagógus-munkakörökben dolgozó pedagógus heti teljes munkaidejének nyolcvan százalékát, azaz 32 óraszámot (kötött munkaidő) az intézményvezető által meghatározott feladatok ellátásával köteles tölteni, a munkaidő fennmaradó részében a munkaideje beosztását vagy felhasználását maga jogosult meghatározni. A teljes munkaidő ötvenöt-hatvanöt százalékában, azaz 22-26 óraszámban (neveléssel-oktatással lekötött munkaidő) tanórai és egyéb foglalkozások megtartása rendelhető el. A kötött munkaidő fennmaradó részében a pedagógus a nevelés-oktatást előkészítő, nevelés-oktatással összefüggő egyéb feladatokat lát el.

Az Önkormányzat fenntartásában működő valamennyi óvoda hatályos alapító okiratában alaptevékenységként meghatározásra került valamennyi típusú SNI gyermek ellátása (1. sz. melléklet), az ellátás a nemzeti köznevelésről szóló 2011. évi CXC. törvény 47. §-ában meghatározott feltételek szerinti biztosítása a fenntartó kötelezettsége. Jelenleg e feladatok ellátásának biztosítását egy fő, az Erzsébetvárosi Csicsergő Óvodóvában alkalmazásban álló, gyógypedagógus végzettségű logopédus látja el valamennyi óvodában, ugyanakkor a jogszabályban rögzített kötelező óraszáma nem elégséges a feladatellátás teljes körű biztosításához.

A logopédiai ellátást igénylő SNI gyermekek kötelező feladatellátásának megvalósítása érdekében további 1 fő gyógypedagógus álláshelyet javasolok létesíteni, az óvodákkal történt egyeztetést követően, az Erzsébetvárosi Nefelejcs Óvoda állományában, azzal, hogy a logopédiai fejlesztést igénylő SNI gyermekeket az újonnan felveendő gyógypedagógus kolléga szintén valamennyi kerületi óvodában ellátja. Az álláshely betöltésére irányuló intézkedések a költségvetés elfogadását követően, de leghamarabb 2023. március 01. napjától kezdődhetnek el.

Annak érdekében, hogy az álláshely mielőbb betöltésre kerülhessen, javaslom hogy a fenntartó hozzon előztes döntést arról, hogy az Önkormányzat a 2023. évi költségvetésben 1 fő gyógypedagógusi álláshelyet biztosít az Erzsébetvárosi Nefelejcs Óvodában, továbbá biztosítja az ehhez szükséges személyi juttatásokat, valamint a munkaadókat terhelő járulékokat. Ennek alapján az álláshely betöltésére kiírható a pályázat azzal a feltétellel, hogy a munkakör betöltésére leghamarabb 2023. március 1. napjától van lehetőség.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (I.24.) határozata a gyógypedagógus munkakör betöltésére irányuló álláspályázat kiírásáról szóló elvi döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a 2023. évi költségvetésében az Erzsébetvárosi Nefelejcs Óvoda számára plusz 1 fő gyógypedagógusi álláshelyet biztosít, annak személyi juttatásaival és a munkaadót terhelő járulékokkal együtt.
2. engedélyezi az Erzsébetvárosi Nefelejcs Óvoda vezetője számára, hogy a gyógypedagógus álláshely betöltésére pályázatot írjon ki azzal a feltétellel, hogy a munkakör betöltésére leghamarabb 2023. március 1. napjától van lehetőség.
3. felkéri a polgármestert, hogy a határozatban foglaltakról tájékoztassa az Erzsébetvárosi Nefelejcs Óvoda vezetőjét.

Felelős: Niedermüller Péter polgármester

Határidő: 1. pont esetében a 2023. évi költségvetési rendelet elfogadása,   
2-3. pont esetében: azonnal

Budapest, 2022. december 20.

**Dr. Kispál Tibor**

**alpolgármester**

Melléklet:

1. sz. melléklet: a kerületi óvodák alapító okiratai