|  |
| --- |
| **Budapest Főváros VII. kerület Erzsébetváros Önkormányzata**  Bárdi Zsuzsannaalpolgármester |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. január 24 - ei

rendkívüli ülésére

**Tárgy:** Javaslat a Klauzál téri vásárcsarnok bérlői által fizetendő üzemeltetési költségek kedvezményének valamint a Garay vásárcsarnok bérlőinek bérleti díj csökkentésének meghatározására

**Készítette:**

Tóth László

jegyző

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Bárdi Zsuzsanna alpolgármester** |

**Tisztelt Képviselő-testület!**

**I.**

A Klauzál téri Vásárcsarnok (továbbiakban: Vásárcsarnok) bérlői számára Budapest Főváros VII. kerület Erzsébetváros Önkormányzat Képviselő- testületének 9/2015. (III. 31.) rendeletének 5. § (3) bekezdése értelmében a bérlő a havi bérleti díjon felül köteles megfizetni saját bérleményének üzemeltetési költségeit, a helyiségben felszerelt almérők fogyasztása szerint, valamint köteles megfizetni a Vásárcsarnokok közös használatban álló területeinek, illetve a Vásárcsarnokok működtetésének teljes körű üzemeltetési költségéből a bérleményre arányosan jutó, áfával növelt összegét.

Jelenleg a Vásárcsarnok üzemeltetési költsége sokkal nagyobb a piaci árnál, amit a bérlők nem tudnak kigazdálkodni, ezért javasoljuk a bérlők részére az üzemeltetési költségek 85%-ának az elengedését. A kedvezményben azok a bérlők részesülhetnek, akiknek nincs bérleti díj vagy egyéb költségtartozásuk.

A 2023. évre vonatkozóan az elengedésre kerülő üzemeltetési költség összege előreláthatólag nettó 67.012.764,- forint, mely összeg közvetett támogatásnak minősül.

**II.**

A Garay Téri Piac bérlői számára 2022. évben a bérleti díj 99%-át elengedte a Képviselő-testület. A bérleti díj kedvezmény a vendéglátóipari tevékenységet végző bérlőt abban az esetben illette meg, amennyiben tevékenységét kizárólag a Garay Téri Piac nyitvatartási idején belül végezte.

2023. évben javaslom ismételten a kedvezmények megállapítását a kedvezőtlen gazdasági körülmények ellensúlyozására.

A döntési jogosultságot a Budapest Főváros VII. kerület Erzsébetváros Önkormányzatának tulajdonában lévő piacokról szóló 9/2015. (III. 31.) önkormányzati rendeletének 1. § (2) bekezdése határozza meg:

*„(2) A Budapest Főváros VII. kerület Erzsébetváros Önkormányzatát e rendelet alapján megillető tulajdonosi jogait a Képviselő-testület Pénzügyi és Kerületfejlesztési Bizottsága útján gyakorolja, kivéve azon tulajdonosi jogköröket, amelyeknek a gyakorlását magasabb szintű jogszabály a Képviselő-testület kizárólagos hatáskörébe utal.”*

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú rendeletének 5. § (2) bekezdése alapján jogosult dönteni.

*„(2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;”*

Kérem a Tisztelt Képviselő-testületet, hogy az előterjesztést megtárgyalni és a határozati javaslatokat elfogadni szíveskedjen.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …./2023. (I.24.) határozata a Klauzál téri vásárcsarnok üzemeltetési költségeinek bérlők felé történő kiszámlázásával kapcsolatban**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. hozzájárul ahhoz, hogy a 2023. január 1. - 2023. december 31. közötti időszakra a Klauzál téri Vásárcsarnok bérlői számára 85%-al csökkentett üzemeltetési költség kerüljön kiszámlázásra.
2. a csökkentett üzemeltetési költséget csak azok a bérlők kaphatják meg, akiknek nincs bérleti vagy egyéb díjtartozásuk.
3. felkéri Budapest Főváros VII. kerület Erzsébetváros Önkormányzatának Polgármesterét, hogy gondoskodjon nettó 67.012.764,- forint mértékű közvetett költségvetési támogatás biztosításáról a Budapest Főváros VII. Kerület Erzsébetváros Önkormányzata 2023. évi költségvetéséről szóló rendeletében.

**Felelős:** Niedermüller Péter polgármester, Dobai András ügyvezető

**Határidő**: azonnal

**II.**

**Budapest Főváros VII. kerület Erzsébetváros Önkormányzata Képviselő-testületének …./2023. (I.24.) határozata a Garay Téri Piac bérlői esetében alkalmazható bérleti díj kedvezményről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. bérbeadóként a Garay Téri Piac bérlői számára a 2023. január 1. - 2023. december 31. közötti időszakra a bérleti díj 99%-át elengedi.
2. az 1. pontban meghatározott bérleti díj kedvezmény a vendéglátóipari tevékenységet végző bérlőt abban az esetben illeti meg, amennyiben tevékenységét kizárólag a Garay Téri Piac nyitvatartási idején belül végzi.
3. felkéri Budapest Főváros VII. kerület Erzsébetváros Önkormányzatának Polgármesterét, hogy gondoskodjon nettó 10.000.000.- forint mértékű közvetett költségvetési támogatás biztosításáról a Budapest Főváros VII. Kerület Erzsébetváros Önkormányzata 2023. évi költségvetéséről szóló rendeletében.

**Felelős:** Niedermüller Péter polgármester, Dobai András ügyvezető

**Határidő**: azonnal

Budapest, 2023. január 17.

**Bárdi Zsuzsanna**

**alpolgármester**

**Melléklet:**

* kimutatás a Klauzál téri Vásárcsarnok üzemeltetési költségek összegéről
* kimutatás a Garay Téri Piac bérleti díjairól